壬寅仲冬晦日同吳監丞游延祥宮延祥蓋和靖所居也
作者：楊冠卿
朝代：宋

paragraphs: 霜日炫晴晝，湖光掠眼明。
散策事幽討，出門聊意行。
柳塘和靖居，宮殿若化成。
霞裾赤城仙，笑語相逢迎。
雲腴飲甘液，琅函披內經。
趺坐縱名談，妙處俱忘形。
須臾啟靈鏁，臺沼列萬楹。
逕路通深杳，宮花不知名。
石泉鳴佩環，松篁奏竽笙。
髣髴如鈞天，音韻鏗韺䪫。
吾皇香案臣，筆力雕陽春。
危亭倚高寒，意氣干青雲。
飲酣視八極，神馳白玉京。
日月看跳丸，羲輪忽西傾。
歸來十里塘，問訊江梅英。
斷橋流水香，一枝疎影橫。
煙淡月昏黄，清於玉壺冰。
錦囊搜好句，山阿紀前盟。